**«Why Me?»** (norsk oversettelse: *hvorfor meg?*) er en engelskspråklig popballade som vant Eurovision Song Contest 1992 for Irland. Sangen ble fremført av Linda Martin og er skrevet av Johnny Logan som også vant konkurransen i 1980 og 1987. Han skrev også Irlands bidrag i 1984, «Terminal 3», som Linda Martin sang til en andreplass. «Why Me?» kom ikke på VG-lista i Norge, men toppet den irske singellisten og kom inn på listene i et par europeiske land. Dette var Irlands fjerde seier i konkurransen og innledet landets hat trick i Eurovision; Irland vant også konkurransen i 1993 og 1994.

Eurovision Song Contest
-----------------------

Sangen var en av åtte som deltok i den irske finalen i Cork 29. mars 1992. Der vant sangen en klar seier med 105 poeng og ble Irlands bidrag til Eurovision Song Contest i Malmö lørdag 9. mai 1992. «Why Me?» var komponert av Johnny Logan, og dette var fjerde gang han vant den irske finalen. I 1980 vant han som artist, i 1984 som komponist og i 1987 som komponist og artist.

I den internasjonale finalen var «Why Me?» det 17. bidraget ut på scenen av 23 deltakere. På forhånd var Storbritannia den store favoritten, men utover i avstemningen tok Irland ledelsen og vant til slutt med 155 poeng – 16 poeng foran Storbritannia. Den norske juryen ga 7 poeng til det irske vinnerbidraget. Dette var Johnny Logans tredje Eurovision-seier og Irlands fjerde. Seieren innledet en gullalder i konkurransen for Irland, og landet vant også i 1993, 1994 og i Oslo i 1996.

Utgivelser og salg
------------------

I likhet med de fleste andre Eurovision-vinnerne i 1990-årene fikk «Why Me?» begrenset kommersiell suksess etter seieren. Sangen toppet singellisten hjemme i Irland og kom inn på singellistene i Storbritannia, Nederland og Belgia. Den kom imidlertid ikke inn på singellistene i Norge eller Sverige, som arrangerte konkurransen dette året.

Johnny Logans seiersrekke gjorde ham derimot for alvor til en stjerne innen Eurovision Song Contest, og han fikk blant annet tilnavnet *Mr. Eurovision*. Logan er per 2019 den eneste som har vunnet konkurransen tre ganger.

Listeplasseringer
-----------------

| Liste (1992) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia, Flandern (Ultratop 30) | 21 | 6 | 6. juni 1992 |
| Nederlands flagg Nederland (Single Top 100) | 29 | 7 | 30. mai 1992 |
| Irlands flagg Irland (Irish Singles Chart) | 1 | 10 | 9. mai 1992 |
| Storbritannias flagg Storbritannia (UK Singles Chart) | 59 | 2 | 30. mai 1992 |

Referanser
----------

1. ↑  «Linda Martin ‎– Why Me?». Discogs.com. Besøkt 24. februar 2017.
2. ↑  «Eurovision Song Contest 1992». eurovision.tv. Besøkt 24. februar 2017.
3. ↑  «Eurovision Song Contest 1992». eurovision.tv. Besøkt 24. februar 2017.
4. ↑  «Eurovision Song Contest 1992 – Scoreboard». eurovision.tv. Besøkt 24. februar 2017.
5. ↑  Rognmo og Ward, Gro og Benjamin A. (3. juli 2014). «– Jeg er en festløve. Hvor er sykepleierne?». *Dagbladet.no*.
6. ↑  «'Why Me?' på Ultratop». ultratop.be. Besøkt 25. februar 2017.
7. ↑  «'Why Me?' på nederlandsk singelliste». dutchcharts.nl. Besøkt 25. februar 2017.
8. ↑  «'Why Me?' på den offisielle irske singellista». The Irish Charts. Besøkt 25. februar 2017.
9. ↑  «'Why Me?' på den offisielle britiske singellista». Official Charts Company. Besøkt 25. februar 2017.

| Utmerkelser og prestasjoner |
| --- |
|
| Forgjenger :**«Fångad av en stormvind» av Carola**

 | **Vinner av Eurovision Song Contest**1992 | Etterfølger :**«In Your Eyes» av Niamh Kavanagh** |
|
| Forgjenger :**«Could It Be That I'm In Love» med Kim Jackson**

 | **Irlands bidrag i Eurovision Song Contest**1992 | Etterfølger :**«In Your Eyes» med Niamh Kavanagh** |